GiliGold/VAD_KnessetCorpus huggingface dataset:
איילת השחר סיידוף:
 ביום שלא נהיה ברחוב ואני לא אשב פה, תבינו שהפסדנו – כי אני לא צריכה רשות מאף אחד לא לגייס את הילד שלי ויש לא מעט אנשים שאומרים: אני לא מצטרף לתנועה שלך, אני את שלי לא אגייס, אני לא צריך לעשות מזה דרמה גדולה – אני אלך הביתה ואתם תראו את זה בנתונים לאט-לאט, תפתחו עוד שנה ועד שנה ותרצו להאמין ובאמת לא יהיה לנו מקום פה כעם
איילת השחר סיידוף:
      יש 47% יהודים מהים עד לירדן, כדאי מאוד שנשמור על מה שהשגנו
איילת השחר סיידוף:
 זה מה שאנחנו עושות, על זה אנחנו נלחמות, אנחנו בעד שירות שווה לכולם
איילת השחר סיידוף:
 לא חייבים להתגייס, יש פתרונות, יש מתווים
איילת השחר סיידוף:
 אני מקווה מאוד שהוועדה הזאת תבין את גודל המשימה, כי זה לא רק לשמור על הצבא, זה לשמור על המדינה
איילת השחר סיידוף:
 תודה רבה
יולי יואל אדלשטיין:
תודה גם לך
יולי יואל אדלשטיין:
 חכ"לית קרן ברק, בבקשה
קרן ברק:
תודה רבה
קרן ברק:
 גם אני באתי לפה לדבר על מתווה הגיוס, אני חלק מתנועת "פנימה"
שלום דנינו:
קרן, סליחה, מהי התנועה הזאת, "פנימה"?
יולי יואל אדלשטיין:
זה מה ששי פירון הציג לנו בזמנו
עדי פרטוש:
הצגנו בהרחבה בדיון הקודם, וחומר הרקע מצורף לדיון הזה הוא בין היתר גם המתווה שלנו
קרן ברק:
זה מתווה שירות, אגיד את זה בכמה מילים
קרן ברק:
 זה מתווה שירות ישראלי שכל אזרח במדינת ישראל, עמית – גם אם הוא ערבי וגם אם הוא חרדי – אם הוא ישראלי, כל אזרח מגיע לבקו"ם של שירות, וממוין
קרן ברק:
 אני לא רוצה לרדת לעומק המתווה שוב כי הוא כבר הוצג, אבל כל אזרח במדינת ישראל חייב לתרום משהו למדינה שבה הוא חי, ככל יכולתו
קרן ברק:
 יש קרבי, יש אזרחי, יש בחינוך, יש ברווחה, יש בכל
קרן ברק:
 אבל כל אחד חייב לתרום משהו למדינה שהוא חי בה
קרן ברק:
      אני חושבת שבמקום שבו אנחנו נמצאים היום – בטח אחרי מה שראינו אתמול – מאוד מאוד קשה לכל אזרח במדינת ישראל לראות לאיזה מקומות אנחנו עוד מסוגלים להתדרדר
קרן ברק:
 בכל פעם אנחנו חושבים שאנחנו מגיעים לתחתית, אבל לא, יש פחות מזה
קרן ברק:
      צריך להבין שפה לא צריכה להיות זירת התגוששות, דווקא זה חייב להיות המקום המחבר
קרן ברק:
 דווקא במקום הזה שבו אנחנו נמצאים, כשחוק הגיוס חייב להגיע בכל מקרה – זאת אומרת, אם הוא לא היה צריך להגיע והיינו אומרים: נזרום עם מה שהיה, היינו אומרים: בסדר ומעלימים עין בקריצה
קרן ברק:
 אבל איזשהו חוק יגיע, משהו יחוקק פה, זאת אומרת שהגענו ל-dead-end שבו חייבים לחוקק משהו
קרן ברק:
 לכן, ברגע שחייב להיות מחוקק משהו וזה לא ממשיך לזרום כך, מה שהיה, בוודאי שפטור גורף למגזר, למגזר שפשוט נולדת לתוכו - - -
טלי גוטליב:
לא יהיה פטור, לא יהיה
טלי גוטליב:
 אתם לא מבינים שיש פה אנשים בקואליציה - - -
קרן ברק:
אני אומרת את המובן מאליו
טלי גוטליב:
תקשיבו, יש פה אנשים בקואליציה ואני ביניהם – אני לא יחידה, אני פשוט אומרת את זה בפה מלא – שלא ייתנו יד לפטור גורף מגיוס
טלי גוטליב:
 זה לא יקרה
טלי גוטליב:
 בכל מחיר
שרון ניר:
את היחידה שאומרת את זה בפה מלא
טלי גוטליב:
ואני לא לבד, אני לא לבד בזה
טלי גוטליב:
אני אומרת לכם שאני לא לבד בזה, אני פשוט היחידה שאומרת את זה בפה מלא
שרון ניר:
שיגידו
שרון ניר:
 כל יושבי ועדת החוץ והביטחון - - -
קרן ברק:
את מודה שאת היחידה שאומרת בפה מלא
קרן ברק:
 ולכן, חשוב מאוד להבין- - -
טלי גוטליב:
בסדר, אני אומרת לך - -
קרן ברק:
אני שמחה לשמוע
טלי גוטליב:
- - שעל פטור מלא, קרן, גם את לא היית מצביעה פה
קרן ברק:
ברור
טלי גוטליב:
אני פה בסך הכול - - -
קרן ברק:
אני פה
טלי גוטליב:
בדיוק, את פה למרות שלא היית מצביעה לזה
קרן ברק:
נכון
טלי גוטליב:
לא היית פה, זה לא קורה
קרן ברק:
לכן, אני אומרת שמה שחשוב הוא גם להבין שהפטור הגורף הוא לפי ילודה
עמית הלוי:
קרן, רק שאת מתרגשת מחוק, את אומרת: זה חייב להיות חוק
עמית הלוי:
 את יודעת שפעם היה חוק שעבר בכנסת
טלי גוטליב:
ובג"ץ פסל אותו
עמית הלוי:
ביטלו אותו
קרן ברק:
בסדר
עמית הלוי:
גם המתווה של יאיר לפיד – ביטלו אותו
קרן ברק:
עמית - - -
טלי גוטליב:
ביטלו גם את המתווה של אהוד ברק
עמית הלוי:
זה שיהיה חוק, זה לא אומר - - -
שרון ניר:
מסמסו את הכול, 20 שנה ממסמסים את הכול
קרן ברק:
 יכול להיות, אבל מה שאני אומרת הוא שאתה עדיין נמצא בלוחות זמנים, כשאתה צריך לחוקק
קרן ברק:
 יכול להיות שיידחו את זה ובהסכמה
טלי גוטליב:
זה מה שאני אומרת: לדחות
קרן ברק:
 אבל מה שאני אומרת הוא שבסוף יֵצֵא מתחת לידיה של הכנסת הזאת חוק כלשהו
קרן ברק:
 בעצם, הרי מה שזה אומר הוא לפטור אנשים לפי מקום היוולדם
קרן ברק:
 איך מגזר שנולדת בו – אתה פטור? זה לא יכול לקרות וזה ברור שבג"ץ יפסול את החוק
קרן ברק:
 אבל לא רק בג"ץ, אני מקווה שכמו שאת אומרת גם נבחרי הציבור שם
קרן ברק:
      לכן, חשוב מאוד להבין שדווקא – אני מנסה להסביר שבאירוע הזה כשכל כך מפולג וכולם - - - באמת הגענו למראות קשים כל כך
קרן ברק:
 המקום הזה של שירות ישראלי, שירות אזרחי, כשכל אחד תורם, שוב, כפי יכולתו ובמסגרות שהוא יכול, במסגרות שלא תמיד משנות את אורח חייו, הכול בסדר אבל הוא יודע שיש לו מדינה ושהוא צריך לתת לה משהו בתמורה לזכויות שלו
קרן ברק:
      זה אירוע כל כך חשוב בעת הזאת
קרן ברק:
 יכול להיות שדווקא חוק הגיוס הזה יוכל לחבר מאוד במקום בו אנחנו כל כך מפורדים
קרן ברק:
 אני חושבת שיש לזה משמעות הרבה יותר גדולה מכל חוק אחר בעת הזאת
קרן ברק:
 ולכן, אני אומרת לכם, תעמיקו בחוק השירות הישראלי
טלי גוטליב:
אדרבה, מה שאתם הצעתם, מה שחברת הכנסת לשעבר ברק אמרה בהמשך לדברים המפורטים של שי פירון בפעם הקודמת, הרעיון החכם שעמד בבסיס המתווה הזה – שלחתם חומרים עליו וקראתי אותם – הרעיון החכם מאוד שהצבא הוא הגג, זאת אומרת, שכל שאר הערכים - - -
מירי פרנקל-שור:
אבל טלי, זה מה שקיים היום
טלי גוטליב:
לא, אני אתן לך דוגמה
יולי יואל אדלשטיין:
כן, אבל היום שולחים לה פטור וכאן יש הצעה לשלוח לשירות אזרחי או שירות לאומי
טלי גוטליב:
בדיוק, הכול תחת אותו גג
טלי גוטליב:
 שולחים לה פטור אבל עדיין יש - - -
מירי פרנקל-שור:
אבל יש גם מתווה של - - -
קרן ברק:
לא, אבל זה שירות לאומי
קרן ברק:
 פה כל אחד יהיה חייב, גם המגזר הערבי וגם המגזר החרדי יצטרכו לתת משהו
טלי גוטליב:
פה הכול באותו גג, זה גאוני
טלי גוטליב:
 הרי היום אם אתה מקבל פטור אתה לא עושה שירות לאומי, אם את בפטור את לא חייבת בשירות לאומי
קרן ברק:
אני רק רוצה להגיד עוד מילה אחת בהקשר של מה שנאמר פה על צבא המילואים
קרן ברק:
 דווקא בגלל שאנחנו 50 שנה למלחמת יום הכיפורים ודווקא בגלל שכולנו באמת חיים את האירוע הזה, עכשיו יותר מתמיד, זה ברור לחלוטין שאנחנו לא יכולים להרשות לעצמנו שלא יהיה לנו צבא מילואים
קרן ברק:
 נשארנו באותה חלקת ארץ, מוקפים באותם ערבים
קרן ברק:
 זה נכון שאנחנו רוצים פרוזדור לשלום בהרבה מובנים, אבל אנחנו עדיין מוקפים במדינות שרוצות להשמיד אותנו
קרן ברק:
 לכן, אין שום פריבילגיה שלא יהיו לנו מילואים, שכל אחד פשוט ייזכר מה קרה לפני 50 שנה ומה יכול לקרות עוד מעט
קרן ברק:
      באירוע הזה לא השתנינו
קרן ברק:
 זה שכולם חושבים על עצמם ופחות על סולידריות חברתית, הילדים שלנו כמעט לא ראו הורים הולכים לצבא
קרן ברק:
 זאת אומרת, אנחנו ראינו את ההורים שלנו הולכים למלחמות, הילדים של היום כבר לא ראו הורים הולכים למלחמות
קרן ברק:
 זה מאוד מאוד משנה להם את תפיסת העולם, כמה זה חשוב
קרן ברק:
 ולכן, בנוסף לכל זה, כמובן שצריך גם להכניס למערכת החינוך את הצורך בצבא העם ובצבא המילואים למען הישרדותנו כאן
יולי יואל אדלשטיין:
תודה קרן
יולי יואל אדלשטיין:
 שרון ניר ביקשת, בבקשה
שרון ניר:
כן, תודה אדוני
שרון ניר:
 אני רוצה לנסות לכנס הרבה דברים שעלו פה בדיון לכדי רעיון כללי אחד
שרון ניר:
 אני רוצה לומר קודם כול, שהווקטור המרכזי שבא לידי ביטוי פה הוא זה שמודל צבא העם צריך להיות המצפן שלנו
שרון ניר:
 מודל צבא העם, לא להיכנס לרזולוציות של אחוזים כאלה ואחרים, אבל המודל צריך להיות ברור
שרון ניר:
 אומר את זה הצבא, אומרת את זה מערכת הביטחון, לדעתי, אומרים את זה מרבית חברי הוועדה והייתי שמחה אם היו אומרים את זה בפה מלא, כמו שאומרת את זה טלי גוטליב
שרון ניר:
 לכן, אנחנו צריכים להבין שמודל צבא העם, ככל שאנחנו מסתכלים על הנתונים, חייב וצריך להישמר וראוי שתצא מכאן אמירה כזו של ועדת החוץ והביטחון
שרון ניר:
      לצערי, אני רוצה להגיד שהנתונים מצביעים על כרסום במודל צבא העם לאורך השנים, כי בואכה 75 שנים אחורה, ובהסתכלות על מלחמת יום הכיפורים 50 שנה קודם, אנחנו רואים שיש כרסום הולך וגדל במודל צבא העם
שרון ניר:
 הדבר הראשון שצריך לשים כאן על השולחן בצורה ברורה, וזה גם נאמר פה על ידי חלק מהדוברים, הוא שהנתונים מאוד מדאיגים כי חוסר השוויון גדל
שרון ניר:
 התמהיל של הציבורים השונים בחברה הישראלית משתנה, וככל שהתמהיל משתנה חוסר ההשתתפות ואי-השוויון גדלים
שרון ניר:
 זאת אומרת שאנחנו רואים פה הרבה מאוד ציבורים, בעיקר ציבור אחד כללי אבל עוד ציבורים נוספים, ובסוף הבולטות של אי-הנוכחות של הציבור החרדי בתוך המשרתים הולכת וגדלה
שרון ניר:
 זה נתון מדאיג מאוד בהסתכלות קדימה
שרון ניר:
     הדבר השני שאני רוצה לדבר עליו בהרחבה זה המניע הערכי ואתוס השירות בצה"ל
שרון ניר:
 אני רוצה להגיד שדווקא כעת, כשאנחנו מדברים על 50 שנה למלחמת יום הכיפורים – והזכירו את זה לא מעט מהדוברים – כשאנחנו מסתכלים מה ניצח בסוף את מלחמת יום הכיפורים וראינו את זה בהרבה מאוד סרטונים וביוגרפיות שעלו כרגע, מה שניצח את מלחמת יום הכיפורים זה לא הגנרלים, זה לא הדרג המדיני וזו לא ועדת החוץ והביטחון, אלה החיילים בשטח ורוח הלחימה
שרון ניר:
 זה מה שניצח את מלחמת יום הכיפורים
שרון ניר:
      רוח לחימה זו תולדה של שליחות, של אומץ לב ושל תעוזה
שרון ניר:
 ככל שהמניע הערכי הזה – ודובר על זה פה על ידי המכון הישראלי לדמוקרטיה – שהוא תחת הכותרת של שליחות, הולך ותופס נפח קטן יותר בתפיסת העולם של הצעיר המתגייס בן ה-18 ובנכונות שלו להתגייס לצה"ל, המודל שלנו מוצב בסכנה
שרון ניר:
 היום אתוס השירות הצבאי שונה מאתוס השירות הצבאי שהיה במלחמת יום הכיפורים וזה צריך לטלטל את כולנו פה
שרון ניר:
      הדבר האחרון, שלדעתי מסכם את כל הנתונים, הוא שהאיומים הולכים וגדלים
שרון ניר:
 אנחנו לא בשוויץ, אנחנו יודעים את זה, אנחנו שומעים פה סקירות ביטחוניות השכם והערב
שרון ניר:
 אדוני, אנחנו מבינים שהצרכים רק הולכים וגדלים, אנחנו מסתכלים על היקף גדודי המילואים שאנחנו צריכים לאשר פה במסגרת הוועדה – ליהודה ושומרון, לפעילות מבצעית כזו או אחרת – ואנחנו מבינים שההיקפים רק הולכים וגדלים לאור מפת האיומים
שרון ניר:
       בסיכום כל הדברים האלה אני רוצה לומר דבר אחד, אני רוצה לומר שאנחנו צריכים להגיד אמירה לגבי חוק ההשתמטות
שרון ניר:
 אנחנו צריכים להגיד בקול אחד – והציפיה היא שזה יישמע בכל הקולות שיושבים פה סביב השולחן – שאנחנו נגד הסכמה לגרוע ציבור שלם באופן גורף משירות צבאי, מחובתו בשירות צבאי
שרון ניר:
 אנחנו צריכים להגיד באופן חד וברור ושאינו משתמע לשני פנים, שכולם חייבים בחובה כלפי המדינה, אם זה שירות צבאי, אזרחי או לאומי, ואת זה צריך לעגן בחוק
שרון ניר:
 תודה רבה
יולי יואל אדלשטיין:
 איתי, ביקשת להוסיף מילה
איתי סתת:
כן, תודה רבה
איתי סתת:
 רק רציתי להגיד שאני חושב שההיעדרות של חברי הכנסת החרדים מהדיון היא לא פחות מביזוי של הציבור ושל הכנסת
אילת פלר-מימון:
חד-משמעית
יולי יואל אדלשטיין:
חברים, אני מבקש
יולי יואל אדלשטיין:
 יהיו עוד דיונים, תתרגלו שלחברי כנסת לא נותנים ציונים
יולי יואל אדלשטיין:
 בסדר? כאן, בדיונים האלה, לא נותנים
אילת פלר-מימון:
חס ושלום, הם רק - - -
איתי סתת:
אגיד את זה אחרת
יולי יואל אדלשטיין:
יש לך דעה
איתי סתת:
אני חושב שנוכחותם חשובה כאן - -
יולי יואל אדלשטיין:
 בסדר
איתי סתת:
- - ואני לא רואה אותם נעדרים מדיון בשום מועד - - -
יולי יואל אדלשטיין:
אתה לא רואה אותם - - -
טלי גוטליב:
מה שמותר לחברי כנסת לומר על חברי כנסת אחרים, לא מותר ל - - -
עדי פרטוש:
עדי פרטוש, מנהלת מדיניות וקשרי ממשל בתנועת "פנימה"
עדי פרטוש:
 רק רציתי להתייחס למה שחברת הכנסת גוטליב אמרה ולחדד
עדי פרטוש:
 באמת שבמודל שלנו אנחנו למעשה מדברים על איזשהו מודל בו כל בני ובנות ה-18 מקבלים את מה שאנחנו קוראים לו: קריאה לשירות
עדי פרטוש:
 לצה"ל תהיה זכות המיון וההשמה הראשונה, והשיבוץ
עדי פרטוש:
 כך צורכי הביטחון של ישראל ימשיכו ויישמרו מעל הכול אבל למי שצה"ל בוחר לא לגייס עדיין לא יהיה פטור גורף, הוא יהיה חייב בשירות במסלול חינוך ורווחה או ביטחון פנים והצלה, וכך יוכל לתרום
טלי גוטליב:
כשצה"ל קובע את התיעדופים – כמו שקראתי
עדי פרטוש:
יש לי כאן את החוברות, אשמח גם לתת לך את זה אחר כך
עדי פרטוש:
אני רק רוצה לחדד את מה שאמרה חברת הכנסת לשעבר ברק
עדי פרטוש:
 לאור כל מה שקורה בחברה ובמדינה, למדינה באמת יש פה הזדמנות חסרת תקדים להנחיל וליצור איזושהי פלטפורמה ייחודית ורחבה לשירות ולהתנדבות, משהו שלא היה עד עכשיו והפוטנציאל אדיר
עדי פרטוש:
 לאור כל מה ששמענו, לאור הנתונים, לאור הסכנות, לאור האיומים והפגיעה בצבא העם, זו הזדמנות אדירה ומשמעותית
עדי פרטוש:
 כבוד היושב-ראש, אני שמחה על הדיונים האלה שמתקיימים בוועדה, בתקווה שימשיכו ויישאו פרי
עדי פרטוש:
 תודה
איילת השחר סיידוף:
אפשר? רק להגיד ולחזק את מה שנאמר פה קודם על ידי קרן ברק ועל יד חברת הכנסת גוטליב, בעניין ההזדמנות לעשות פה גשר בעם
איילת השחר סיידוף:
 בתנועות האימהות – היא לא קשורה לרפורמה, היא לא קשורה למחאה הכללית – יושבות ליכודניקיות, יושבות נשות הציונות הדתית, יושבות חרדיות מודרניות, יושבות גם נשים שנמצאות במחאה, זה ממש לא חשוב
איילת השחר סיידוף:
 יש משהו חזק מאוד היום, בטח בקול האימהי, שרוצה מאוד איחוד
איילת השחר סיידוף:
      אם תשכילו פה, אופוזיציה וקואליציה, ליצור מתווה שהוא מתווה שבבסיסו הוא שוויוני – שוב, זה לא חייב להיות גיוס לכולם כי בבסיס הגיוס לא כולם שווים, אלא שירות שווה לכולם
איילת השחר סיידוף:
 אם על בסיס המתווה של "פנימה", שרעיונית הוא באמת מצוין רק צריך לעשות שם כל מיני – אז יהיה פה איזשהו שקט ואולי קצת תנוח דעתנו
איילת השחר סיידוף:
 כי הסיפור של חוק הגיוס באמת לא קשור למה שקורה פה באווירה הכללית, היינו מגיעים ל-1 ביולי 2023 גם כך
איילת השחר סיידוף:
 זה רק מעצים לאור האווירה הכללית, גם את החרדה האימהית שלנו וגם את העובדה שהיום אנחנו יודעות שיכולים לשבת מקבלי ההחלטות שאין נגיעה בדורות הבאים שלהם, לגבי האם הם ילכו לצבא או לא
איילת השחר סיידוף:
 זה משהו שחייבים לסיים אותו
איילת השחר סיידוף:
      גם אילת רוצה להגיד שתי מילים
אילת פלר-מימון:
תודה, ברשותכם
אילת פלר-מימון:
 שמי אילת פלר-מימון, אני גם אחת ממובילות תנועת "אימהות בחזית"
אילת פלר-מימון:
 חשוב לי מאוד שתדעו ותשמעו שמוטיבציה לשירות מתחילה בבית, חשוב מאוד להבין את זה כי זה לא משפיע רק על הסדיר, זה משפיע גם כשהילדים שלנו אחר כך צריכים מוטיבציה לחתום קבע, ללכת לקצונה
אילת פלר-מימון:
 זאת אומרת, צריך להסתכל על הדברים האלה בראייה רחבה ולהבין שאנחנו אומרות: מה שהיה לא יהיה
אילת פלר-מימון:
     עד היום אמרו לנו: מה אתן רוצות? עד עכשיו הם גם לא התגייסו
אילת פלר-מימון:
 אבל הרגע בו רוצים לעגן את הדברים האלה בחקיקה הוא הסיבה שבגינה כולנו יושבים פה ונזעקים
אילת פלר-מימון:
 הרבה מאוד שנים ישבנו ושתקנו והאימהות גם אומרות לנו – זה לא נכון
אילת פלר-מימון:
 בג"ץ דן בדברים האלה, הגענו ל-1 ביולי וכרגע אין חוק ואין הארכה
אילת פלר-מימון:
 צריך להגיע לפתרון, כל הארכה של הדבר הזה, להגיע לפתרונות ביניים שאולי ייתנו הארכת זמן לממשלה וכו' כדי להגיע לפתרונות, כבר לא מניחים את דעתנו כי אנחנו אומרות: התעוררנו ולא נרדם שוב בשמירה
אילת פלר-מימון:
      לא נרדם, כי אלה הילדים שלנו
אילת פלר-מימון:
 אני לא נותנת ציונים לאף אחד ועדיין, עצם זה שהם לא נוכחים פה ושעדיין יש דיונים ביטחוניים בהם לחברי הכנסת החרדים יש מן הסתם נגיעה בהחלטה האם לשלוח את הילדים שלנו לקרב, יש לזה משמעות
אילת פלר-מימון:
 יש לנו את הזכות לשבת פה ולהגיד: לא יכול להיות שזה יימשך, בגלל שאנחנו נותנות את היקר לנו מכל לצבא
אילת פלר-מימון:
 וצריך לתת את הדעת על כך שיש אנשים שאפילו לא מעלים בדעתם להתגייס, הם אומרים: נמות ולא נתגייס
אילת פלר-מימון:
 נמות ולא נתגייס? ולא נגייס את ילדינו? מה זו האמירה הזאת? מה ההשלכה? כאימא מגייסת, מה אני צריכה להרגיש כשאני שומעת לא אחד ולא שניים, עשרות אלפים זועקים: נמות ולא נתגייס? שוב, אנחנו לא קוראות לסרבנות, אנחנו רק אומרות: שימו לב לקריאה הזו, היא משליכה עלינו יותר מהכול
אילת פלר-מימון:
 תודה
יולי יואל אדלשטיין:
אני מזכיר שוב שאני דווקא הופתעתי לטובה – כנראה שכל אחד והניסיון שלו – שלשני הדיונים האלה שאין תכליתם הצבעה בסוף או גיוס קואליציוני – אופוזיציוני, הגיעו לא מעט חברי כנסת מסיעות שונות למרות שאנחנו בפגרה
יולי יואל אדלשטיין:
 אפשר לראות גם את חצי הכוס המלאה
יולי יואל אדלשטיין:
 כמו שאמרתי, קיוויתי שכך יהיה אבל מניסיוני הלא צנוע בכנסת הופתעתי לטובה
יולי יואל אדלשטיין:
 לא תמיד זה כך בוועדות, היו לי כבר לא מעט מצבים שהעברתי החלטות חשובות פה אחד, כי הייתי היחידי שנוכח בוועדה
יולי יואל אדלשטיין:
      לסיכום הדיון
יולי יואל אדלשטיין:
 אסף, אם אני לא טועה, אני חושב ששמענו את רוב הגופים שרצו להציג לנו
יולי יואל אדלשטיין:
 לכן, אולי אנחנו בינינו נקבע את המתכונת איך ממשיכים, כנראה שאולי באחת מוועדות המשנה או בכמה ועדות משנה של הוועדה ואחר כך נביא את המסקנות כדי לשלב את הכול
יולי יואל אדלשטיין:
 אמרתם, ובצדק, שיש את כל העניין של המילואים שצריך להתייחס אליו
יולי יואל אדלשטיין:
      אני חייב לומר שהיום הדוברים – אתם יודעים מה, תסלחו לי אבל גם לי מותר לפעמים להעיר הערות פוליטיות
יולי יואל אדלשטיין:
 זה כמו הציוץ של ראש עיריית תל אביב-יפו אתמול, נרו יאיר, שלא יאפשר תפילות בהפרדה
יולי יואל אדלשטיין:
 הוא רק לא לקח בחשבון שיש איזה מגזר קטן - - -
טלי גוטליב:
יש גם חוק
יולי יואל אדלשטיין:
כן, יש איזה מגזר קטן שמתפלל בהפרדה ואיכשהו זה לא מפריע לו, כולל בשטח הציבורי
יולי יואל אדלשטיין:
 לכן, אני לא רוצה שאנחנו נמצא את עצמנו באותו מצב
יולי יואל אדלשטיין:
      יש עוד אוכלוסייה גדולה במדינת ישראל, האוכלוסייה הערבית שהם אזרחים שווים לכל דבר ועניין
יולי יואל אדלשטיין:
 ברור לי לגמרי, אני איש פרקטי, שכנראה לא אראה אותם משרתים בסיירת מטכ"ל או ב-8200, אבל יש לא מעט צרכים – אפרופו, הערה לכולם – לכן, דווקא שמחתי לראות שבחלק מן המצגות, כולל של "פנימה" בפעם שעברה, ששמו את הדגש על זה
יולי יואל אדלשטיין:
      אני חושב שמי שרואה את התמונה הכוללת לא יופתע לשמוע את מה שאני הולך לומר
יולי יואל אדלשטיין:
 הצרכים בהצלה וביטחון פנים – לקראת הדברים שאולי צפויים לנו בתקווה שלא יבואו אחרי התפילות החזקות ביום הכיפורים, אבל דברים שצריך לקחת אותם בחשבון – הצרכים בתחום הזה הם לא פחות חשובים מאשר שירות באיזושהי יחידת עילית נכון לעכשיו, ולכן, תעסוקה תהיה לכולם
יולי יואל אדלשטיין:
 לא כולם יסתערו עם נשקים ואפילו לא כולם צריכים להסתובב על מדים, גם את זה אני מוכן לקבל, אבל שכל אוכלוסייה גם תדע להגן על היישוב שלה, על עצמה, אלה דברים שאפשר להשיג
יולי יואל אדלשטיין:
      אני חושב שהחשיבות בדיונים ואולי גם בניסיון להגיע לאיזשהו מתווה עולה חזק מאוד גם מן הדיון הזה, כי אם הייתי מסתכל עכשיו מהצד ועושה סיכום, אז הייתי אומר שזה קצת תוכנית כבקשתך: אני לא אתגייס כי הממשלה מעבירה את הרפורמה המשפטית, אני לא אתגייס כי חרדים לא מתגייסים, אני לא אתגייס כי הבג"ץ החליט לגייס נשים לכל היחידות
יולי יואל אדלשטיין:
 לא כל כך הבנתי מי יתגייס בסוף אם לכל אחד יש סיבה לא להתגייס
יולי יואל אדלשטיין:
      לכן, אנחנו בהחלט צריכים להגיע לאיזשהו מתווה פרקטי
יולי יואל אדלשטיין:
 סיסמאות לא לקחו אותנו לשום מקום 75 שנה, אבל מתווה באמת צריך להיות מבוסס מצד אחד על שוויון עם ראייה כוללת של צרכי הביטחון, ומצד שני – אמרת, ובצדק רב – חשוב מאוד שתהיה משפחה תומכת
יולי יואל אדלשטיין:
 אנחנו צריכים להגיע למתווה כזה בו לכל מתגייס ומתגייסת יהיו גם משפחה תומכת, גם אוטוריטות שתומכות בו וגם ציבור שלא מוקיע אותו כשהוא בא תשוש לשישי-שבת
יולי יואל אדלשטיין:
 לכן, אני חושב שאם נהיה פרקטיים מאוד בדיונים האלה, אז נגיע גם לתוצאות
יולי יואל אדלשטיין:
      אני מודה מאוד לכל המשתתפים, גם חברי הכנסת וגם אלה שהציגו, גופים שונים
יולי יואל אדלשטיין:
 אנחנו נמשיך בדיונים
יולי יואל אדלשטיין:
 ישיבה זו נעולה, תודה
יולי יואל אדלשטיין:
	צוהריים טובים לכולם
יולי יואל אדלשטיין:
 אנחנו פותחים את ישיבת ועדת חוץ וביטחון
יולי יואל אדלשטיין:
 הנושא שלנו הוא קצת בסדר הפוך – קודם כל הצעת חוק שירות ביטחון (הוראת שעה) (הצבת יוצאי צבא בשירות בתי הסוהר) (תיקון מס' 11), התשפ"ג–2023
יולי יואל אדלשטיין:
 אנחנו בהכנה לקריאה שנייה ושלישית
יולי יואל אדלשטיין:
 במידה וזה יאושר לקריאה שנייה ושלישית – יהיה לנו סעיף נוסף על סדר היום
יולי יואל אדלשטיין:
 מי מטעם הממשלה רוצה להציג? בבקשה, גבירתי
פזית תדהר:
שלום
פזית תדהר:
 פזית תדהר מהמחלקה המשפטית, משרד הביטחון
פזית תדהר:
 אני אזכיר שבפברואר היינו כאן, בוועדה, ואושרה ההארכה של הוראת השעה שנוגעת להצבת חיילים בשב"ס
פזית תדהר:
 הוראת השעה הוארכה עד ל-15 באוגוסט, וזה מתוך כוונה שבמשרד לביטחון לאומי ובשב"ס – יתארגנו להמרת תקני החובה בתקני קבע
פזית תדהר:
 << נושא >>     לאחרונה התקבלה אצלנו בקשה, של השר לביטחון לאומי, להוסיף לאותה הוראת שעה הוראת מעבר, שהמשמעות שלה היא שחיילים שכבר מוצבים שם היום – יוכלו להמשיך ולשרת שם עד לסוף תקופת שירותם הצבאי לפי החוק, או עד סוף 2024, לפי המוקדם
פזית תדהר:
 אני מדגישה שאין כוונה להציב חיילים חדשים
פזית תדהר:
 כלומר, בכל מקרה הוראת השעה תפקע ב-15 באוגוסט; זו רק הוראת מעבר או תחולה, שתאפשר לחיילים שכבר נמצאים שם – להמשיך בשירותם
פזית תדהר:
 כמו שאמרתי, הדד-ליין האחרון הוא סוף 2024
פזית תדהר:
     זו, למעשה, הצעת החוק שהממשלה מבקשת לאשר, ובשל הדחיפות, כמובן – זה מובן לכאן עוד לפני הפגרה
פזית תדהר:
 נושא נוסף הוא שבהתאם לחוק – נדרש שהוועדה תאשר גם את מספר החיילים שיוצבו בשב"ס
פזית תדהר:
 גם כאן אנחנו מבקשים לאשר את אותו מספר שאושר בפעם הקודמת
פזית תדהר:
 כמובן שזה מספר שילך וירד בהתאם לקצב השחרור של החיילים
יולי יואל אדלשטיין:
 יש לציין, לפרוטוקול, שהיו כאלה שניבאו את קיום הישיבה הזו בישיבה הקודמת, לפני חצי שנה
אלעזר שטרן:
מתי החיילים האחרונים הוצבו שם? אלה שעכשיו מבקשים שיהיו עד תום שירותם?
יולי יואל אדלשטיין:
אנחנו נפנה, אולי, לשב"ס או לצה"ל
יולי יואל אדלשטיין:
 מי רוצה לענות?
רנית ג'ורס:
רנית ג'ורס, רמ"ח הסגל של שב"ס
רנית ג'ורס:
 באפריל 2023
אלעזר שטרן:
סליחה, מתי הייתה ההחלטה שלנו?
יולי יואל אדלשטיין:
בפברואר
אלעזר שטרן:
זה לא קצת זלזול?
עידו בן יצחק:
לא
עידו בן יצחק:
 החוק הסדיר, וזה נאמר במפורש, שניתן יהיה להמשיך להציב חדשים עד אוגוסט
אלעזר שטרן:
אני הבנתי, אבל מה שאני אומר זה שאם בפברואר עשינו חוק שאומר שזה יפקע באוגוסט, ובאפריל הצבנו שם חיילים, שעכשיו אנחנו באים לבקש שהם יהיו שם עוד שנתיים – יש פה סוג של זלזול, לפחות
יולי יואל אדלשטיין:
אלעזר, הייתי רוצה להתווכח איתך אבל אני לא יכול
יולי יואל אדלשטיין:
 אני לא זוכר אם היית בישיבות או לא, אבל תיקח את הפרוטוקולים; כל הסוגיות האלה נאמרו בישיבה הקודמת
יולי יואל אדלשטיין:
 גם אז לא קיבלנו את ההחלטה בישיבה הראשונה מכיוון שכל הסוגיות האלה עלו – גם מול תומכ"א; גם מול הגורמים בשב"ס
יולי יואל אדלשטיין:
 בסופו של דבר, אם אני לא טועה, הוועדה הצביעה פה אחד בעד המשך השירות
אלעזר שטרן:
נכון
אלעזר שטרן:
 מה שאני אומר – אני רק רוצה לחדד את זה – זה שאנחנו לוקחים עכשיו חיילים שרק התחילו את השירות שלהם, בניגוד למה שאנחנו רוצים לעשות
אלעזר שטרן:
 מילא, אם היו אומרים: "אוקיי, מי שעבר חצי מהשירות – שיישאר שם"
אלעזר שטרן:
 אני מבין את זה
אלעזר שטרן:
 אני יודע להתמודד, גם הגיונית, עם הדבר הזה
אלעזר שטרן:
 אבל כשאתה אומר שאחרי שהחלטנו – הציבו שם חיילים, ועכשיו עברו ארבעה חודשים מתוך 28, או 30 חודשים, ואתה רוצה להגיד שהם יהיו שם עוד שנתיים - - -
יולי יואל אדלשטיין:
עוד פעם, אני ראיתי את זה בישיבות הקודמות הפוך; לטובת החיילים
יולי יואל אדלשטיין:
 זאת אומרת שהשאלות שלי היו סביב העניין שהם יגויסו, יבלו כמה חודשים בשירות בתי הסוהר, ואחר כך, כנראה, יוחזרו לבקו"ם וחוזר חלילה
יולי יואל אדלשטיין:
 אז דווקא כאן – אני יותר מבין את ההחלטה שלפיה הם ימשיכו לשרת, כי אנחנו עוסקים בבני אדם; לא במכונות לצורך שירות
יולי יואל אדלשטיין:
 לכן, דווקא כאן הבקשה נראית לי הרבה יותר הגיונית ממה שהיה פה בישיבה הקודמת
יולי יואל אדלשטיין:
      בבקשה, נציגי צה"ל, שב"ס – מי עוד רוצה להתייחס, לפני שאני אפתח את הדיון? בבקשה
רנית ג'ורס:
טוב
רנית ג'ורס:
 אני אגיד שאנחנו פנינו בבקשה להאריך את הצו כדי שנוכל להיערך – גם מבחינת קבלת התקנים וגם מבחינת גיוסים של שחלוף שירות החובה בשירות קבע – ולכן התאריך שביקשנו הוא לסוף דצמבר 2024
רנית ג'ורס:
 לאחרונה התקבלו התקנים ואנחנו נערכים עם גיוסים, אבל עדיין – הפער הוא מאוד גדול
יולי יואל אדלשטיין:
כמה גדול?
רנית ג'ורס:
כרגע אנחנו מדברים על השלמה של בערך 300 תקנים לגיוס
יולי יואל אדלשטיין:
השלמה? זאת אומרת, מעבר למה שקיבלתם – כ-300 תקנים עדיין חסרים?
שרון ניר:
יש תקנים לא מאוישים, כן? כמה תקני כוח אדם נוספו לכם, מקצה לקצה, כחליף לסוהרות?
רנית ג'ורס:
760, בהתאם לתקינה הקיימת
שרון ניר:
והצלחתם למצוא חצי, לפי מה שאת אומרת
אילון בן דוד:
אפשר להתייחס רגע? אילון, עוזר המנכ"ל של המשרד לביטחון לאומי
אילון בן דוד:
 בסיכום התקציבי האחרון מול האוצר, במסגרת תקציב המדינה, שב"ס קיבל תקן חלף; כל תקן בסך חמישה - - -, כדי שלא יהיה פה פער תקן-מצבה
אילון בן דוד:
     הארכת הזמן אמורה לאפשר שני דברים: א', מי שבשירות – צריך להחזיר אותו לצה"ל, כי בסוף יש פה אנשים בקצה, ו-ב', בגלל שבסוף הסוהרים האלה שומרים על הרבה אגפים ביטחוניים, ולא רוצים שייווצר פער משמעותי של כוח אדם באגפים האלה – גם כך - - - קשה – נדרשת פה איזו שהיא הארכת זמן, בגלל שתקציב המדינה עבר רק לפני חודש ומשהו, וגיוסים הם דבר שלוקח זמן
אילון בן דוד:
 שני השיקולים האלה ביחד הם הסיבה שבגללה הגענו לוועדה שוב – כדי לבקש הארכה עד סוף דצמבר
אילון בן דוד:
     שוב, כמובן שההחלפה היא מדורגת
אילון בן דוד:
 כלומר, בדצמבר יישארו אפס, אבל כבר קודם – תלך ותפחת כמות חיילי החובה שמוחזקים בשב"ס
אילון בן דוד:
 התהליך הזה החל; כמו שהיא אמרה, באפריל היו הגיוסים האחרונים
אילון בן דוד:
 גם זה היה קצת במצוקה, מתוך זה שהתקציב עוד לא עבר ולא היו תקנים אחרים, חלף הסכם, והמספר ילך ויפחת ככל שהזמן יתקדם, עד שנגיע לאפס בסוף 2024
יולי יואל אדלשטיין:
כן, אני פחות מכיר את התחום, אבל השאלה שלי היא: להערכתם, יש ביקוש לתקנים האלה? כלומר, אתם תצליחו להשלים את התקנים מבחינת כוח אדם?
רנית ג'ורס:
אני מעריכה שנצליח להשלים את התקנים עד סוף השנה, ויחד עם זאת, מקרב סוהרי החובה שמשרתים כיום – הביקוש להתגייס לקבע הוא מאוד גדול, אז חלקם יופנו - - -
יולי יואל אדלשטיין:
זאת אומרת, הם יהיו חלק מן ההשלמה הזו
שרון ניר:
ויחד עם זאת, רק שאלת הבהרה: לא יהיו יותר גיוסי חובה? צה"ל הפסיק לאייש אתכם בגיוסים מרגע זה ואילך?
אילון בן דוד:
הוא כבר הפסיק בעבר, וכמובן שככל שהבקשה תפקע – תפקע גם הסמכות החוקית לזה
יולי יואל אדלשטיין:
נמסר לנו שזה הגיוס האחרון אחרי הוועדה שהייתה
עדינה אבני:
עדינה, ראש עתכ"א סדיר, אכ"א, חתומכ"א
עדינה אבני:
 אני רק אתייחס, כמובן, לבקשה שהועברה מהשב"ס
עדינה אבני:
 אז קודם כל, על פי הצו, החל מה-15 לאוגוסט לא יגויסו יותר חיילים לשב"ס
עדינה אבני:
 המחזור האחרון באמת היה באפריל האחרון
עדינה אבני:
      צריך להגיד שכיום משרתים בשב"ס כ-490 חיילי חובה
עדינה אבני:
 אם אנחנו מסתכלים על דצמבר 2024 אז כמובן שיש שחרורים, ושם אנחנו נעמוד על בין 100 ל-120 חיילים שעוד יישארו בשירות
עדינה אבני:
 יש תהליך ששב"ס עושים כדי לגייס את חיילי החובה שירצו לקבע
עדינה אבני:
 אנחנו איתם, וחשוב לי לומר שחיילי החובה שלא רוצים להישאר בשב"ס – גם היום, כמובן, יכולים לבקש לחזור לצה"ל, והם מוחזרים לצה"ל
יולי יואל אדלשטיין:
יש הרבה מקרים כאלה?
עדינה אבני:
לא הרבה, אבל יש מקרים, ואנחנו מטפלים בהם
עדינה אבני:
 הם חוזרים לצה"ל ומשובצים בצה"ל כנדרש